ДИРЕКТИВА 2010/68/ЕС НА КОМИСИЯТА
от 22 октомври 2010 година
за изменение на Директива 96/98/ЕО на Съвета относно морското оборудване
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 96/98/ЕО на Съвета от 20 декември 1996 г. относно морското оборудване (1), и по-специално член 17 от нея,
като има предвид, че:
(1)
За целите на Директива 96/98/ЕО международните конвенции и стандарти за изпитване се прилагат в тяхната актуализирана версия.
(2)
Тъй като от 6 април 2009 г. насам, когато Директива 96/98/ЕО бе изменена за последен път, са влезли в сила изменения на международните конвенции и действащи стандарти за изпитване, тези изменения следва да бъдат включени в посочената директива от съображения за яснота.
(3)
Международната морска организация и европейските организации за стандартизация са приели стандарти, включително подробни стандарти за изпитване, за голям брой от елементите от оборудването, които са изброени в приложение А.2 към Директива 96/98/ЕО, или които се смятат за свързани с целта на посочената директива, въпреки че не са включени в списъка. Следователно подобни елементи от оборудването следва да бъдат включени в приложение А.1 или прехвърлени от приложение А.2 към приложение А.1, според случая.
(4)
Следователно Директива 96/98/ЕО следва да бъде съответно изменена.
(5)
Мерките, предвидени в настоящата директива, са в съответствие със становището на Комитета по морската безопасност и предотвратяването на замърсяването от кораби (КМБПЗК),
ПРИЕ НАСТОЯЩАТА ДИРЕКТИВА:
Член 1
Приложение А към Директива 96/98/ЕО се заменя с текста в приложението към настоящата директива.
Член 2
Когато оборудване, вписано като „нов елемент“ в колона 1 в приложение А.1, или като елемент, прехвърлен от приложение А.2 към приложение А.1, е било произведено преди датата, посочена в член 3, параграф 1 в съответствие с процедурите за одобрение на типа, влезли в сила преди тази дата на територията на дадена държава-членка, то може да бъде пуснато на пазара или инсталирано на борда на кораб на Общността в продължение на две години след посочената дата.
Член 3
1. Държавите-членки приемат и публикуват не по-късно от 10 декември 2011 г. законовите, подзаконови и административни разпоредби, необходими, за да се съобразят с настоящата директивата. Те незабавно съобщават на Комисията текста на тези разпоредби и прилагат таблица на съответствието между разпоредбите и настоящата директива.
Те прилагат тези разпоредби от 10 декември 2011 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 4
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 5
Адресати на настоящата директива са държавите-членки.
Съставено в Брюксел на 22 октомври 2010 година.